# Trafikbestilling 2022

Sagsnr.:20/28522 - Område: Trafik og Ejendomme - Sagsbeh: bkch

### Kompetenceudvalg

Kommunalbestyrelsen.

### Lovgrundlag

Trafikselskabsloven.

### Sagsfremstilling

Kommunerne skal hvert år senest den 1. november afgive bestilling til Movia om det kommende års bus- og Flextrafik. Trafikbestilling 2022 gælder for buslinjerne fra køreplanskiftet den 26. juni 2022 til den 24. juni 2023. Se også bilag 1 med noter og uddybende forklaringer til nedenstående.

Proces- og tidsplan:

|  |  |
| --- | --- |
| Juni 2021 | Denne sag:* Status for offentlig trafik – passagerudvikling og budgetter- med og uden Corona
* Forslag til offentlig høring
 |
| August 2021 | Beslutningssag om evt. konkrete ændringer for buslinjer, Flextur og Flexhandicap baseret på indkomne høringssvar og opdateret viden om passagerudvikling og forventede merudgifter i forbindelse med Covid-19 |
| September 2021 | Beslutningssag med evt. korrektioner fra sagen på sidste møde eller efter budgetforhandlinger. Indstillingen danner grundlag for administrationens trafikbestilling til Movia  |

Den kollektive trafik har tabt mange kunder i perioden med Covid-19. Administrationen vurderer, at kørselskontorets budget for både 2021 og 2022 (note 1) vil få vanskeligt ved at afholde de forventede og ønskede udgifter til offentlig trafik grundet den store usikkerhed om budgetterne med Covid-19 og statskompensationen. Administrationen vil i ny sag til udvalgsmødet i august fremlægge opdaterede tal med forventninger til passagerudviklingen og økonomien i 2021 og 2022.

Movia tilbyder ekstraordinære markedsføringsaktiviteter for at vinde de tabte kunder tilbage (note 2). For de kommuner som deltager i initiativet vil fra september 2021 være foliering af busser og opsætning af plakater i det lokale byrum. Der afholdes en fælles Klimadag lørdag 18. september 2021, som indebærer, at borgere vil kunne rejse gratis på interne lokalt finansierede linjer. Vordingborg Kommune deltager.

Udvalget besluttede i Trafikbestilling 2021, at sommerbuslinjerne 678 (Stege- Klintholm havn- Geocenteret) og 663 (Stege-Nyord) kunne køre gratis i skolesommerferien fra sommer 2021. Dette er nu godkendt af Movia. Administrationen har modtaget opfordring om, at der i Trafikbestilling 2022 finansieres en ekstra busrute, som er oprettet på initiativ af House of Møen (note 3). Der kan på nuværende tidspunkt ikke anvises finansiering i budget 2022.

Forsøget med StudieFlex fik ikke den forventede succes (note 4). Forsøget afsluttes ved udgangen af skoleåret 2020/21 og kan ikke forlænges med Trafikstyrelsens tilskud. Administrationen skal påpege muligheden for, at i stedet tilbydes Plustur (note 5) som supplement til Flextur i Vordingborg Kommune. Merudgiften forventes at være 5-700.000 kr. Der kan på nuværende tidspunkt ikke anvises finansiering i budget 2022.

Udvalget har anmodet om, at der i budget 2022 foretages reduktion med 800.000 kr. på buslinje 669. Movia angiver en løsning med bortfald af 5 ud af 13 afgange, som vil reducere passagerantallet med ca. 20.000, svarende til et fald på 40%. Administrationen skal til sammenligning påpege, at udvidelsen af buslinje 667 til at betjene Mønshallerne, som blev besluttet i Trafikbestilling 2021, har en merpris på ca. 600.000 kr. og forventes at give en passagerfremgang på højst 5.000, svarende til en stigning på 8%. Movias budget 2020 og regnskab 2020 for busruterne inkl. passager- og nøgletal fremgår af bilag 2. Ændringer af økonomi i Trafikbestilling 2022 har kun 50% årsvirkning i kommunens budget 2022.

Det er administrationens vurdering, at der ud fra et hensyn om betjening af borgerne ikke er behov for ændringer af de nuværende buslinjer og betjeningsomfanget ud over de ovenfor nævnte forslag.

Administrationen anbefaler, at der foretages en offentlig høring om forslag til ændringer i den nuværende betjening med offentlig trafik, så høringssvar kan foreligge på udvalgsmødet i august 2021.

Der er ingen økonomiske konsekvenser af indstillingen.

### Indstilling

Administrationen indstiller,

|  |  |
| --- | --- |
| at | der foretages en offentlig høring om forslag til ændringer i den nuværende betjening med offentlig trafik, så høringssvar kan foreligge på udvalgsmødet i august 2021. |

### Beslutning i Udvalget for Plan og Teknik den 02-06-2021

Specialkonsulent Bo Kuno Christensen, Trafik og Ejendomme deltager og præsenterer Trafikbestilling 2022.

Udvalget ønsker, at mulighederne for fortsættelse af studiefleks ordningen undersøges og at der på næste møde lægges en sag på omkring fortsættelse af studiefleks i andet halvår 2021 og 2022.

Der undersøges alternative muligheder for opnåelse af besparelsen på 800.000 kr.

### Supplerende sagsfremstilling

Indstillingen anbefales, dog således at mulighederne for fortsættelse af studiefleks ordningen undersøges og at der på næste møde i Udvalget for Plan og Teknik lægges en sag på omkring fastsættelse af studiefleks i andet halvår 2021 og 2022.

Der undersøges alternative muligheder for opnåelse af besparelsen på 800.000 kr.

### Beslutning i Udvalget for Bosætning, Økonomi og Nærdemokrati den 15-06-2021

Udvalget anbefaler, at der foretages en offentlig høring om forslag til ændringer i den nuværende betjening med offentlig trafik.

Udvalget anbefaler endvidere, at studieflexordningen fortsætter i skoleåret 2021/2022.

Afbud:
Michael Seiding Larsen

### Beslutning i Kommunalbestyrelsen den 24-06-2021

Indstillingen fra Udvalget for Bosætning, Økonomi og Nærdemokrati tiltrådt.

Heino Hahn deltog ikke i sagens behandling.

Afbud:
Kenneth Andersen
Mette Gerdøe-Frederiksen
Marie Hansen

Bilag

|  |  |  |  |  |
| --- | --- | --- | --- | --- |
| 1 - 4939392 | Offentlig | Bilag 1 - Noter med supplerende forklaringer | (84632/21) | (H) |
| 2 - 4953073 | Offentlig | Bilag 2 - Movia budget og regnskab for buslinjer i 2020 | (91340/21) | (H) |